Gutt (3) døde etter komfyrvelt
Gutten fra Sudan døde onsdag etter den tragiske ulykken på Rondeslottet asylmottak i Sel kommune i Gudbrandsdalen.Foreldrene er sønderknuste. - Jeg så ikke hva som skjedde. Jeg var borte fra barna i noen minutter. Da jeg kom inn i rommet, så jeg at en mann hadde lagt sønnen min på et bord og ga ham førstehjelp, sier treåringens far, Al-Moiz Usman. Foreldrene ble fortalt fra andre at en komfyr hadde falt over gutten. Det ble straks ringt etter ambulanse, opplyser faren. - Ambulansen kom ikke, så da tok vi med sønnen min i bil og kjørte til Otta legevakt. Der ble jeg fortalt at sønnen min var død, sier faren.Politiet etterforsker saken som et mistenkelig dødsfall. Avdøde er sendt til obduksjon ved Folkehelseinstituttet, divisjon for rettsmedisin og rusmiddelforskning. Obduksjonsrapporten er ventet rett over helgen. - Vi vet ikke hundre prosent sikkert hva som har skjedd, sier operasjonsleder Svein Brubakken ved Gudbrandsdal politidistrikt.Gutten skal ha oppholdt seg i alene i rommet da ulykken inntraff. - En slik komfyr velter ikke av seg selv, sier Olav Strand, daglig leder for Ostra Consult, som eier og driver asylmottaket en mil nord for Otta. - Var komfyren godt nok sikret? - Det var ikke noen spesiell sikring. Det sto flere komfyrer midt på gulvet, inntil hverandre. - Burde komfyren vært sikret? - Ja, det har gått klart frem for oss i ettertid. Vi kommer til å se på våre sikkerhetsrutiner etter dette. Samtidig bør ikke et barn være alene på et kjøkken uten voksent tilsyn, sier Strand.
Livet sto ikke til å redde da en komfyr veltet over en tre år gammel gutt på et asylmottak i Gudbrandsdalen.